**Tlačová správa**

Aktuálne informácie dostanú cestujúci e-mailom

ARRIVA Liorbus vyzýva: Pridajte sa k nám a chráňte seba i svoje okolie

Ružomberok, 18. marca 2020 – Najsilnejšia autobusová spoločnosť na Slovensku ARRIVA zriadila na svojich webových stránkach špeciálnu sekciu LIVE, kde informuje o aktuálnych opatreniach a zmenách. Po prihlásení sa na odber noviniek ich automaticky posiela záujemcom e-mailom. Cestujúci tak [na jednom mieste](https://arriva.sk/liorbus/live/) získajú všetky informácie týkajúce sa mestskej a prímestskej autobusovej dopravy v regióne Orava a Liptov. Linka zákazníckej podpory je aj naďalej k dispozícii cestujúcim každý deň od 8.00 do 20.00, a to i počas víkendov. ARRIVA zároveň vyzýva svojich cestujúcich, ako aj všetkých obyvateľov, aby chránili seba a svoje okolie nosením ochranných rúšok a rukavíc.

„*Našim kolegom vodičom autobusov a všetkým zamestnancom, ktorí aj v týchto dňoch zabezpečujú chod verejnej autobusovej dopravy, patrí veľké poďakovanie. Podobne ako ďalšie povolania, aj oni sú v permanentnej službe verejnosti. Ich bezpečnosti venujeme zvýšenú pozornosť a aj cestujúcich prosíme o ohľaduplnosť k vodičom i k sebe navzájom. Pre našich kolegov – vodičov sme zabezpečili rúška a ochranné rukavice. Objednali sme respirátory a ďalšie rúška, všetkým zamestnancom poskytneme na podporu imunity vitamín C 1000. Okrem zabezpečenia ochranných pomôcok pre vodičov sme prijali viaceré opatrenia na zvýšenie bezpečnosti našich cestujúcich a vodičov, vrátane dôkladnej dezinfekcie vozidiel a priestorov, ktorú budeme realizovať až do odvolania,“* povedal László Ivan, generálny riaditeľ spoločností ARRIVA na Slovensku.

Vo viacerých mestách a vyšších územných celkoch je od včerajšieho dňa zakázaný vstup do verejnej dopravy bez ochranných pomôcok. „*Toto opatrenie vítame. Považujeme za veľmi dôležité, aby aj cestujúci nosili ochranné rúška, prípadne šál, šatku či inú vhodnú alternatívu, a to nielen počas cesty autobusom. Zároveň cestujúcim odporúčame, aby v prostriedkoch verejnej dopravy dodržiavali dostatočný odstup a podľa možnosti nosili aj rukavice,*“ zdôraznila Petra Helecz, riaditeľka pre obchod a komunikáciu spoločností ARRIVA na Slovensku.

Cestujúcim poskytuje ARRIVA aktuálne informácie, a to aj o zmenách cestovných poriadkov na linke zákazníckej podpory +421 915 733 733, od 8.00 do 20.00 každý deň vrátane víkendov. Od tohto týždňa prijala ďalšie opatrenia na zlepšenie dostupnosti informácií: „*Nakoľko sa v posledných dňoch situácia neustále mení a dochádza k viacerým zmenám v cestovných poriadkoch a prevádzkových hodinách zákazníckych centier, pre cestujúcich sme na našich webových stránkach špeciálnu sekciu LIVE, kde informujeme o aktuálnych opatreniach a zmenách. Cestujúcim odporúčame, aby sa na našej webovej stránke prihlásili na odber noviniek, ktoré im automaticky zašleme na zadanú e-mailovú adresu,“* uzavrela Petra Helecz.

**ARRIVA na Slovensku a vo svete**

*Spoločnosť ARRIVA pôsobí na Slovensku od roku 2008 a je najsilnejším súkromným hráčom v autobusovej doprave v Slovenskej republike. Aktuálne pôsobí v Nitrianskom, Košickom, Žilinskom a Trnavskom kraji, kde zabezpečuje mestskú, prímestskú, zmluvnú a komerčnú autobusovú dopravu. Od roku 2016 prevádzkuje spoločnosť prvé priame vlakové spojenie Nitry s Prahou a od roku 2017 aj službu zdieľaných bicyklov, tzv. bikesharing. ARRIVA má na Slovensku takmer 2 400 zamestnancov a prevádzkuje 1 350 autobusov. Tvorí ju päť dopravných spoločností, servisná spoločnosť a centrála.*

*ARRIVA je jedným z popredných poskytovateľov osobnej dopravy v Európe, zamestnáva vyše 53 000 ľudí a ročne prepravuje 2 miliardy cestujúcich v 14 európskych krajinách. Je súčasťou Deutsche Bahn (DB), jednej z vedúcich spoločností v oblasti osobnej a logistickej dopravy na svete a je zodpovedná za regionálne služby v oblasti osobnej dopravy DB mimo Nemecka. Prevádzkuje autobusovú, železničnú a lodnú dopravu.*

**Kontakty pre médiá:**

Andrea Krajniaková Petra Helecz

0905 203 353 0918 864 966

[arriva@arthurmedia.sk](mailto:arriva@arthurmedia.sk) [press@arriva.sk](mailto:press@arriva.sk)